ਆਮਿਰ, ਸ਼ੈਤਾਨ ਤੇ ਸਾਊਂਡਟਰੈਕ ਜਿਹੀਆਂ ਫ਼ਿਲਮਾਂ ਰਾਹੀਂ ਵੱਡੇ ਪਰਦੇ ਉੱਤੇ ਆਪਣੀ ਛਾਪ ਛੱਡਣ ਵਾਲੇ ਰਾਜੀਵ ਖੰਡੇਲਵਾਲ ਨੂੰ ਭਲਾ ਕੌਣ ਨਹੀਂ ਜਾਣਦਾ। ਭਵਿੱਖ ’ਚ ਉਹ ਯੂਟੀਵੀ ਬੈਨਰ ਦੀ ‘ਪੀਟਰ ਗਿਆ ਕਾਮ ਸੇ’ ਤੇ ਤਨੂਜਾ ਚੰਦਰਾ ਦੀ ਫ਼ਿਲਮ ਵਿੱਚ ਨਵੇਂ ਰੰਗ-ਰੂਪ ’ਚ ਦਿਖੇਗਾ। ਹਾਲ ਹੀ ਵਿੱਚ ਰਾਜੀਵ ਨੇ ਛੋਟੇ ਪਰਦੇ ੳੱਤੇ ਵਾਪਸੀ ਕੀਤੀ ਹੈ। ਅੱਜ-ਕੱਲ੍ਹ ਉਹ ਸਟਾਰ ਪਲੱਸ ਦੇ ਨਵੇਂ ਚੈਨਲ ’ਤੇ ਪ੍ਰਸਾਰਤ ਹੋ ਰਹੇ ਲੜੀਵਾਰ ‘ਸੱਚ ਕਾ ਸਾਹਮਣਾ- ਸੀਜ਼ਨ 2’ ਰਾਹੀਂ ਭ੍ਰਿਸ਼ਟਾਚਾਰ ਨੂੰ ਖ਼ਤਮ ਕਰਨ ਦੀ ਮੁਹਿੰਮ ਵਿੱਚ ਸਵਾਲ-ਜਵਾਬ ਕਰ ਰਿਹਾ ਹੈ। ਉਸ ਨੂੰ ਉਮੀਦ ਹੈ ਕਿ ਪਹਿਲੇ ਸੀਜ਼ਨ ਵਾਂਗ ਇਸ ਵਾਰ ਵੀ ਲੜੀਵਾਰ ‘ਸੱਚ ਕਾ ਸਾਹਮਣਾ’ ਕਈ ਨਵੇਂ ਰਾਜ਼ ਸਾਹਮਣੇ ਲਿਆਵੇਗਾ।
ਰਾਜਸਥਾਨ ਦੇ ਇਸ ਕਲਾਕਾਰ ਰਾਜੀਵ ਖੰਡੇਲਵਾਲ ਨਾਲ ਗੱਲਬਾਤ ਦੌਰਾਨ ਉਸ ਨੇ ਆਪਣੀ ਨਿੱਜੀ ਜ਼ਿੰਦਗੀ ਬਾਰੇ ਕੁਝ ਗੱਲਾਂ ਇਸ ਤਰ੍ਹਾਂ ਸਾਂਝੀਆਂ ਕੀਤੀਆਂ। ਉਸ ਦਾ ਕਹਿਣਾ ਹੈ,‘‘ ਮੈਂ ਕੋਈ ਯੋਜਨਾ ਨਹੀਂ ਬਣਾਉਂਦਾ  ਕਿਉਂਕਿ ਬੈਕਅੱਪ ਪਲਾਨ ਇਨਸਾਨ ਨੂੰ ਕਮਜ਼ੋਰ ਬਣਾਉਂਦਾ ਹੈ। ਮੈਂ ਹਰ ਉਹ ਗੀਤ ਸੁਣਨਾ ਪਸੰਦ ਕਰਦਾ ਹਾਂ ਜੋ  ਸਮੇਂ ਮੁਤਾਬਕ ਚੰਗਾ ਲੱਗੇ। ਆਪਣੇ ਫ਼ੈਸਲੇ ਲੈਣ ’ਚ ਢਿੱਲਾਂ ਹਾਂ। ਮਾਂ ਦੇ ਹੱਥਾਂ ਦੀ ਬਣੀ ਹਰ ਇੱਕ ਚੀਜ਼ ਮੈਨੂੰ ਪਸੰਦ ਹੈੇ। ਆਪਣੇ ਆਪ ਨਾਲ ਸਮਾਂ ਬਿਤਾਉਣਾ ਹੀ ਸਮਾਂ ਗੁਜ਼ਾਰਨ ਦਾ ਵਧੀਆ ਤਰੀਕਾ ਹੈ।’’

ਪ੍ਰਸ਼ਨਃ ਰਾਜੀਵ ਖੰਡੇਲਵਾਲ ਕਿਸ ਪ੍ਰਾਂਤ ਦਾ ਰਹਿਣ ਵਾਲਾ ਹੈ?

ਉੱਤਰਃ ਰਾਜੀਵ ਖੰਡੇਲਵਾਲ ਰਾਜਸਥਾਨ  ਪ੍ਰਾਂਤ ਦਾ ਰਹਿਣ ਵਾਲਾ ਹੈ।